b'\n_START_ARTICLE_\nCaterpillar\n_START_SECTION_\nHistorie\n_START_PARAGRAPH_\nSent p\xc3\xa5 1800-tallet holdt Daniel Best og Benjamin Holt p\xc3\xa5 med utvikling av damptraktorer for landbruket. I 1904 hadde damptraktorer v\xc3\xa6rt i bruk p\xc3\xa5 \xc3\xa5krene i California i 14 \xc3\xa5r, og noen ganger ble disse sittende fast i det bl\xc3\xb8te jordsmonnet, spesielt etter regn.  De sv\xc3\xa6re maskinene var vanskelig \xc3\xa5 f\xc3\xa5 l\xc3\xb8s, selv med store hestespann. Holt hadde en id\xc3\xa9 \xe2\x80\x93 hvorfor ikke la kj\xc3\xb8ret\xc3\xb8yet ta med seg veien? Den 24. november 1904 la han et belte med treklosser p\xc3\xa5 rundt hjulene p\xc3\xa5 Holt No. 77, testtraktoren sin. Resultatet var oppl\xc3\xb8ftende, og den moderne beltetraktoren var f\xc3\xb8dt._NEWLINE_Selskapet Caterpillar ble stiftet 15. april 1925 da Holt Manufacturing Company fra Stockton, California og C. L. Best Gas Traction Company fra San Leandro, California slo seg sammen og dannet Caterpillar Tractor Co. Salget det f\xc3\xb8rste \xc3\xa5ret kom opp i USD 13 millioner, og i 1929 hadde det klatret opp til USD 52,8 millioner. Salget fortsatte \xc3\xa5 g\xc3\xa5 opp selv gjennom depresjonen p\xc3\xa5 1930-tallet. _NEWLINE_Etter sammensl\xc3\xa5ingen var selskapet tidlig ute i \xc3\xa5 ta i bruk dieselmotorer.  Caterpillar-produkter ble tatt med verden rundt under andre verdenskrig av den amerikanske marinen, som bygget flyplasser rundt i Stillehavet. Etter krigen \xc3\xb8kte selskapets st\xc3\xb8rrelse raskt, og det f\xc3\xb8rste utenlandskontoret ble startet i 1950, noe som markerte Caterpillars utvikling til \xc3\xa5 bli et multinasjonalt selskap._NEWLINE_P\xc3\xa5 1980-tallet gikk selskapet nesten konkurs da ettersp\xc3\xb8rselen dabbet av. Caterpillar var ogs\xc3\xa5 involvert i store konflikter mellom arbeidere og ledelse p\xc3\xa5 1980- og 1990-tallet. Mot slutten av 1990-tallet tok \xc3\xb8konomien seg opp igjen og selskapet gikk bedre._NEWLINE_Caterpillar har ogs\xc3\xa5 v\xc3\xa6rt involvert i flere kontroverser. \xc3\x89n er leveranse av utstyr til den israelske h\xc3\xa6ren, som har brukt dette i konflikter med palestinerne. En annen er bruk av Caterpillar-utstyr i skogbruk i s\xc3\xa5rbare omr\xc3\xa5der eller i rovdrift p\xc3\xa5 naturen._NEWLINE_Caterpillars produkter g\xc3\xa5r fra diesel- og gassmotorer og gassturbiner til str\xc3\xb8maggregater/generatorsett, beltetraktorer, hydrauliske gravemaskiner, veih\xc3\xb8vler, tunge terrengg\xc3\xa5ende lastebiler, jordbrukstraktorer. De brukes i byggebransjen, til vegbygging, gruvedrift, skogbruk, i energibransjen og til transport. Caterpillars beltetraktorer ga inspirasjon til de f\xc3\xb8rste stridsvognene som kom under f\xc3\xb8rste verdenskrig.'